'Gupta-man' Sharma kry borgtog | Netwerk24
Deur Kaydene Davids 14 Julie 2021 15:04
Iqbal Sharma in die beskuldigdebank. Foto: Mlungisi Louw
Borgtog van R500 000 is Woensdagmiddag in die hooggeregshof in Bloemfontein onder streng voorwaardes aan die skatryk sakeman Iqbal Sharma toegestaan.
Dié vermeende Gupta-meeloper sal ná meer as 'n maand in aanhouding vrygelaat word nadat sy borgtog-appèl geslaag het.
Regter Joseph Mhlambi het in sy uitspraak gesê die streekhof in Bloemfontein se weiering om borgtog toe aan Sharma te staan weens die moontlikheid of waarskynlikheid dat hy 'n vlugrisiko inhou, is nie voldoende nie en daarom is die beslissing tersyde gestel.
Sharma word aangekla saam met Peter Thabethe, voormalige hoof van die departement van landbou in die Vrystaat, Limakatso Moorosi, ook 'n oudhoof van dié departement en deesdae uitvoerende hoof van Bloemwater, en Seipati Dlamini, voormalige finansiële hoof van die landboudepartement en nou adjunkdirekteur-generaal van samewerkende regering en tradisionele sake, asook sy swaer, Dinesh Patel.
Die aanklagte hou verband met 'n volhoubaarheidstudie in 2011 vir moontlike projekte van die Vrystaatse landboudepartement.
Sharma en sy maatskappy Nulane Investments 204 is sowat R24,9 miljoen daarvoor betaal.
Volgens die staat was die studie 'n rookskerm vir die bedrieglike Estina-suiwelprojek by Vrede, waaruit sowat R288 miljoen gevloei het.